钦定古今图书集成/明伦汇编/官常典/第413卷 > 王立
## 钦定古今图书集成/明伦汇编/官常典/第413卷 > 王立

按《三国魏志太祖本纪》注，张璠《汉纪》曰：“初，天子败于
曹阳，欲浮河东下。侍中太史令王立曰：‘自去春，太白
犯镇星于牛斗，过天津，荧惑又逆行守北河，不可犯
也’。由是天子遂不北渡河，将自轵关东出。立又谓宗
正刘艾曰：‘前太白守天关，与荧惑会，金火交会，革命
之象也。汉祚终矣，晋魏必有兴者’。立后数言于帝曰：
‘天命有去就，五行不常盛代火者，土也；承汉者，魏也；
能安天下者，曹姓也，唯委任曹氏而已’。”公闻之，使人
语立曰：“知公忠于朝廷，然天道深远，幸勿多言。”